# Danijela Pintarić

### Izvor: Wikipedija

Danijela Pintarić (Zagreb, 13. ožujka 1979.), hrvatska pjevačica (sopran), violinistica i kazališna glumica.

Rodila se u Zagrebu, ali se ubrzo preselila u Osijek. Osnovnu školu je završila u Osijeku. Maturirala je violinu s odličnim uspjehom na Glazbenoj školi u Osijeku (u klasi prof. Eve Hühn). Na Muzičkoj akademiji u Zagrebu, diplomirala je solo pjevanje i violinu. Usavršavala se na Internacionalnom seminaru pjevanja na Visu i na Međunarodnoj ljetnoj školi „Hic Faros hic ars” na Hvaru. Osvajala je nagrade na brojnim regionalnim i državnim natjecanjima. Svirala je niz godina u gudačkom orkestru Glazbene škole Osijek, s kojim je 1995. na državnom natjecanju u Našicama osvojila prvo mjesto. Predstavljala je Hrvatsku na Europskom zboru mladih u Kristiansandu, u Norveškoj 1997. Dugi niz godina nastupala je kao solistica Crkvenog pjevačkog društva sv. Josipa Radnika.

Pobijedila je u reality showu HRT-a „Coca Cola Music Stars”. Imala je solističke nastupe uz Zagrebačku filharmoniju, Sarajevsku filharmoniju, Big bend HRT-a, Revijski i tamburaški orkestar HRT-a te Orkestar opere osječkog HNK-a te nekoliko stotina solističkih nastupa diljem Hrvatske i Europe pjevajući razne glazbene žanrove (klasična i sakralna glazba, opera i opereta, filmska glazba, pop, soul, jazz). Kao violinistica, svirala je u Hrvatskom komornom orkestru, Orkestru opere HNK-a u Osijeku, Gradskom orkestru Franje Krežme iz Osijeka.

Glumila je u mjuziklima: „Kosa”, „Aida”, „Skidajte se do kraja” i „Briljantin”. Nastupila je na brojnim festivalima: Zvuci Panonije (2000.), Festival tamburaške glazbe u Osijeku (2000., 2001. i 2002.), Pjesme Podravine i Podravlja (2003.), Večeri opatijskih serenada (2006.), Festival kajkavske popevke (2006.), Dora (2007.) Osvojila je 1. nagradu publike i 2. nagradu stručnog žirija na Festivalu kajkavskih popevki u Krapini 2006. Snimila je dvadesetak nosača zvuka. Bila je nastavnica violine i orkestra. Dirigirala je na koncertima orkestra u Osnovnoj glazbenoj školi Franje Kuhača u Osijeku. Profesorica je violine i pjevanja u privatnoj glazbenoj školi „Music play” u Zagrebu.

Dobavljeno iz "http://hr.wikipedia.org../../../d/a/n/Danijela_Pintari%C4%87_01db.html"

Kategorije: Hrvatski operni pjevači | Hrvatski kazališni glumci | Hrvatski violinisti | Biografije, Osijek

##### Views

- Članak
- Razgovor
- Trenutna inačica

##### Traži